*Bertóti Johanna*

**Cseresznye-ék**

Gréta döntött: szépségversenyt

rendez a cseresznyék között.

Egy maroknyi vesztes szemet,

amikor szájába tömött,

a tál gyümölcs mind megszeppent.

Végül egy szép, tömzsi, vörös

ikerpár maradt csak épen,

két kívánatos cseresznye.

„Hurrá! Bravó! Éljen! Éljen!

Ez bizony csillagos ötös!”

– ujjong Gréta, s a két szemet

büszkén fülére akasztja.

„Nagyon édes fülbevaló”

– mondja Gréta édesanyja,

mire az ikerpár nevet.

„El ne bízzátok magatok”

– szól Gréta a cseresznyékhez. –

„Hogyha étvágyam kiújul,

bizony senki meg nem fékez,

s nem marad más, csak magotok.”